b'\n_START_ARTICLE_\nHuldrepresten\n_START_PARAGRAPH_\nHuldrepresten er en sagngruppe om forholdet mellom hulder/underjordiske og kristendomen. Reidar Th. Christiansen har klassifisert denne gruppa som ML 5055 i sin vandresagnkatalog, men den utgj\xc3\xb8r egentlig ikke en sagntype med klart inneholdsm\xc3\xb8nster. I fortellertradisjonen blir det ofte referert til huldrekirker og huldreprester, men samtidig er korstegnet og Guds navn regnet som effektiv beskyttelse mot b\xc3\xa5de huldre og andre typer overnaturlige vetter. Mange trosutsagn sier at overnaturlige vetter ikke har sjel eller religion og derfor ikke kan bli frelst._NEWLINE_Noen f\xc3\xa5 sagn forteller om et ordskifte mellom en huldreprest og en menneskeprest. Huldrepresten sier at han har bare Det gamle testamente fordi de underjordiske ble skapt f\xc3\xb8r syndefallet og derfor ikke trenger det nye._NEWLINE_Dette refererer tydeligvis til sagntypen Opphavet til huldrefolket som forteller at huldrefolket stammer fra Adams f\xc3\xb8rste kone, Lilith, eller fra noen barn av Eva som hun gjemte bort for Herren en gang han var p\xc3\xa5 bes\xc3\xb8k. Siden hun ikke ville vise dem fram, sa Herren at de skulle forbli skjulte.'